**projektas**

**reg. Nr. T-224**

**2.6.darbotvarkės klausimas**

**Pasvalio rajono savivaldybės taryba**

**Sprendimas**

**Dėl Pasvalio rajono savivaldybės tarybos 2017 m. gruodžio 20 d. sprendimo Nr. T1-270 „Dėl viešosios įstaigos pasvalio ligoninės valdymo struktūros ir pareigybių sąrašo patvirtinimo“ pakeitimo**

2021 m. lapkričio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos viešųjų įstaigų įstatymo 10 straipsnio 1 dalies 16 punktu, Lietuvos Respublikos sveikatos priežiūros įstaigų įstatymo 11 straipsnio 2 dalimi, 28 straipsnio 10 punktu, Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl Valstybės ir savivaldybių turtinių ir neturtinių teisių įgyvendinimo viešosiose įstaigose“ (su visais aktualiais pakeitimais) 2.5.1.4 papunkčiu, viešosios įstaigos Pasvalio ligoninės įstatų, patvirtintų Pasvalio rajono savivaldybės tarybos 2010 m. vasario 10 d. sprendimu Nr. T1-37 „Dėl viešosios įstaigos Pasvalio ligoninės įstatų patvirtinimo“ (Pasvalio rajono savivaldybės tarybos 2017 m. gruodžio 20 d. sprendimo Nr. T1-2171 redakcija) (su visais aktualiais pakeitimais), 41 punktu, 47.12 papunkčiu bei atsižvelgdama į viešosios įstaigos Pasvalio ligoninės 2021 m. spalio 29 d. raštą Nr. R3-447 „Dėl struktūrinių permainų Pasvalio ligoninėje“, Pasvalio rajono savivaldybės taryba nusprendžia:

1. Pakeisti:
   1. viešosios įstaigos Pasvalio ligoninės valdymo struktūrą, patvirtintą Pasvalio rajono savivaldybės tarybos 2017 m. gruodžio 20 d. sprendimu Nr. T1-270 „Dėl viešosios įstaigos Pasvalio ligoninės valdymo struktūros ir pareigybių sąrašo patvirtinimo“, ir ją išdėstyti nauja redakcija (pridedama);
   2. viešosios įstaigos Pasvalio ligoninės pareigybių sąrašą, patvirtintą Pasvalio rajono savivaldybės tarybos 2017 m. gruodžio 20 d. sprendimu Nr. T1-270 „Dėl viešosios įstaigos Pasvalio ligoninės valdymo struktūros ir pareigybių sąrašo patvirtinimo“, ir jį išdėstyti nauja redakcija (pridedama).
2. Įpareigoti viešosios įstaigos Pasvalio ligoninės vyriausiąjį gydytoją apie viešosios įstaigos Pasvalio ligoninės struktūros bei teikiamų paslaugų pakeitimus informuoti Lietuvos Respublikos sveikatos apsaugos ministeriją kartu su Valstybine ligonių kasa teisės aktų nustatyta tvarka.
3. Nustatyti, kad:
   1. šio sprendimo 1 punktas įsigalioja 2022 m. gegužės 1 d.
   2. sprendimas skelbiamas Pasvalio rajono savivaldybės interneto tinklalapyje www. pasvalys.lt.

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administracinio teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Parengė

Socialinės paramos ir sveikatos skyriaus vedėja

Ramutė Ožalinskienė

2021-11-08

Tel. 8 451 54 108

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**Dėl Pasvalio rajono savivaldybės tarybos 2017 m. gruodžio 20 d. sprendimo Nr. T1-270 „Dėl viešosios įstaigos pasvalio ligoninės valdymo struktūros ir pareigybių sąrašo patvirtinimo“ pakeitimo**

2021-11-08

Pasvalys

**1. Problemos esmė.** 2021 m. spalio 7 d. SAM ir VLK Panevėžio regiono posėdyje pristatė savo viziją, kurioje įvertinti esami Lietuvos sveikatos apsaugos rodikliai (mirtingumas, sergamumas, išvengiama hospitalizacija ir kt.) ES kontekste, esamas neefektingas ligoninių tinklas Lietuvoje, pasiūlyti asmens sveikatos priežiūros tinklo vystymo tikslai ir kryptys. Viena iš pateiktų krypčių yra optimizuoti stacionarines aktyvaus gydymo paslaugas, nes kai kurios sveikatos priežiūros paslaugos dėl mažo pacientų skaičiaus ir gydytojų trūkumo, tampa mažiau saugios ir ekonomiškai neefektyvios.

Pagal SAM pateiktą Panevėžio regiono stacionarinių paslaugų tinklo planą Pasvalio ligoninei siūloma atsisakyti stacionarinių pediatrijos lovų dėl mažo pacientų skaičiaus ir akušerijos paslaugų dėl mažo gimdyvių skaičiaus.

Pasvalio ligoninės vaikų ligų skyrius per pastaruosius 10 metų dirbo nuostolingai dėl mažo pacientų skaičiaus. Nuo 2020 m. lapkričio 15 dienos vaikų ligų skyriaus patalpose, prasidėjus COVID pandemijai, įkurtas COVID-19 skyrius.

Atslūgus Pandemijos II bangai, pediatrijos skyriaus patalpose nuo 2021 m. kovo 24 d. įkurtas izoliacinis skyrius, o nuo š.m. rugsėjo 28 d. vėl atidarytas COVID-19 skyrius.

Nuo š.m. vasario 1 d. teikiamos vaikams tik ambulatorinės skubios pagalbos paslaugos nedarbo valandomis bei išeiginių ir švenčių dienomis. Per mėnesį atleidžiama nuo 15 iki 45 mažųjų pacientų, apie 5-10 pacientų per mėnesį išsiunčiama į Panevėžio ligoninę. Pasvalio ligoninėje nedirba nei vienas pediatras iš Pasvalio. Visi pediatrai yra atvykstantys budėti iš Panevėžio.

Dėl mažėjančio gimstamumo Pasvalio, Biržų ir Pakruojo rajonuose, ženkliai sumažėjo gimdyvių skaičius Pasvalio ligoninės akušerijos skyriuje. 2018 metais buvo 170 gimdymų, 2019 metais – 153 gimdymai, 2020 metais – 79 gimdymai (ilgą laiką nedirbo dėl pandemijos), per 2021 metų 9 mėnesius sulaukėme tik 74 gimdyvių. Teikiant akušerijos paslaugas, būtina išlaikyti ištisą parą ginekologo ir dviejų akušerių postą bei neonatologo ar pediatro postą ištisą parą. Įvertinus mažą gimdyvių skaičių ir reikalingą išlaikyti visą parą personalo skaičių, patiriamos išlaidos gerokai viršija gautas pajamas.

Įvertinus 2018 – 2021 metų ekonominius, finansinius – ekonominius rodiklius (lentelė pridedama) matyti, kad nuostoliai nuo 106 300 eurų (2018 m.) padidėjo iki 245 900 eurų vien tik per 2021 m. 9 mėnesius. Neigiamas akušerijos – ginekologijos skyriaus finansinis balansas, ženkliai įtakoja visos ligoninės finansinius rodiklius.

Kadangi reikia išmokėti atlyginimus visiems darbuotojams pagal darbo sutartis, nukenčia kitų skyrių darbuotojų atlyginimai, nes reikia padengti akušerijos – ginekologijos skyriaus patiriamus nuostolius.

Įvertinus aukščiau pateiktus duomenis, akivaizdžiai matyti, kad būtina uždaryti vaikų ligų bei akušerijos – ginekologijos skyrius, priešingu atveju Pasvalio ligoninė grims dar giliau į skolas, negalės užtikrinti kitų skyrių veiklos, sutriks tiek terapinė, tiek chirurginė pagalba. Be to, nedalyvaujant sveikatos įstaigų tinklo reformoje, Pasvalio ligoninė prarastų finansinę paramą iš ES fondų.

**2. Kokios siūlomos naujos teisinio reguliavimo nuostatos ir kokių rezultatų laukiama.** Įvykdžius struktūrines permainas,Pasvalio ligoninėje, pagerėtų finansinė būklė, nes neliktų nuostolingų vaikų ligų ir akušerijos – ginekologijos skyrių. Dalyvaujant sveikatos įstaigų tinklo reformoje, Pasvalio ligoninė galėtų gauti finansinę paramą palaikomojo gydymo ir slaugos skyriui medicininei įrangai įsigyti, kondicionavimo sistemos įrengimui, remonto darbams.

**3. Skaičiavimai, išlaidų sąmatos, finansavimo šaltiniai.** Uždarius vaikų ligų ir akušerijos – ginekologijos skyrius, teks atleisti pediatrus, gydytojus akušerius ginekologus, akušeres, todėl išeitinėms pašalpoms gali prireikti iki 90000 Eur. Lėšų išeitinėms pašalpoms tikimasi gauti iš PSDF biudžeto. Kai kurių darbuotojų perkvalifikavimui numatoma lėšų gauti iš ES fondų.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamos pasekmės būtų nedidelės, kadangi sergančių vaikų į Pasvalio ligoninę kreipiasi labai mažai (15-45 vaikų per mėnesį), todėl nebus problemų GMP nuvežti mažuosius pacientus į Panevėžio ligoninę. Kadangi gimdymų skaičius yra labai mažas (mažiau negu 100 per metus), negali būti užtikrinama saugi paslauga, todėl neigiamų pasekmių nėra. Be to, artimiausias Panevėžio ligoninės akušerijos skyrius yra vos už 40 km.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti –** nėra.

**6. Sprendimo projekto iniciatoriai**  Viešoji įstaiga Pasvalio ligoninė.

**7. Sprendimo projekto rengimo metu gauti specialistų vertinimai ir išvados** – negauta.

PRIDEDAMA:

1. Viešosios įstaigos Pasvalio ligoninės rašto kopija.
2. Lyginamasis sprendimo variantas.

Socialinės paramos ir sveikatos skyriaus vedėja Ramutė Ožalinskienė